CELEX: C2005/193/59
Language: et
Date: 2005-08-06 00:00:00
Title: Kohtuasi T-206/05: Jean-Marc Colombani 27. mai 2005. aasta hagi Euroopa Ühenduste Komisjoni vastu

6.8.2005   
            
            
               ET
            
            
               Euroopa Liidu Teataja
            
            
               C 193/35
            
         Jean-Marc Colombani 27. mai 2005. aasta hagi Euroopa Ühenduste Komisjoni vastu
   (Kohtuasi T-206/05)
   (2005/C 193/59)
   Kohtumenetluse keel: prantsuse
   Jean-Marc Colombani, elukoht Brüssel, esitas 27. mail 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindajad on advokaadid Stéphane Rodrigues ja Alice Jaume.
   Hageja palub Esimese Astme Kohtul:
   
               —
            
            
               tühistada komisjoni 7. märtsi 2005. aasta otsus ja kõik meetmed, mida sellega hageja töötasule kohaldatakse;
            
         
               —
            
            
               võtta tarvitusele kõik vajalikud meetmed hageja õiguste ja huvide kaitseks, eelkõige seoses elatusmiinimumiga, mis tuleb talle töötasu maksmisel säilitada;
            
         
               —
            
            
               mõista kostjalt tekitatud kahjude eest välja 10 002 euro suurune hüvitis,
            
         
               —
            
            
               mõista kõik kohtukulud välja kostjalt.
            
         Õiguslikud alused ja peamised argumendid
   Hageja, kes on komisjoni ametnik, oli kuni 31. augustini 2004 puhkusel isiklikel põhjustel. Kui ta taotles puhkuse lõppedes ametisse ennistamist, määrati ta 28. septembri 2004. aasta otsusega ametisse välissuhete peadirektoraati (DG RELEX). Kuigi eraldi ametikohta ei täpsustatud, lubati mainitud otsuses täpne ametikoht talle hiljem teatada.
   7. märtsi 2005. aasta märgukirjaga informeeris juhtkond hagejat, et ta on töölt loata puudunud alates 5. oktoobrist 2004 ning et tema suhtes võetakse tarvitusele vajalikud meetmed. Alates aprillikuust ei maksta talle palka ja tema palgalehe kohaselt oli ta komisjonile võlgu alates oktoobrist 2004 saadud palkade summa.
   Oma hagis vaidlustab hageja nii 7. märtsi 2005. aasta märgukirja kui ka sellest tulenevad meetmed. Ta tugineb kaitseõiguste rikkumisele, väites, et talle ei antud enne vaidlustatud otsuste vastuvõtmist võimalust oma huvide eest seista. Samuti osundab ta põhjendamiskohustuse rikkumisele ja ilmsetele hindamisvigadele. Täpsemalt kinnitab ta, et teda ei informeeritud tema ametisse määramisest üksusesse RELEX/C.1. Ta eitab ka tööpakkumise järgset nõusoleku andmist.
   Lisaks väidab hageja, et on rikutud personalieeskirjade artiklit 40, mis tema arvates lubab tal esimesest tööpakkumisest loobuda. Samuti viitab ta personalieeskirjade artikli 60 rikkumisele põhjusel, et tema väidetavat puudumist ei ole asjakohaselt tõendatud ega esimese võimalusena lahutatud tema põhipuhkusest. Samuti väidab hageja, et on rikutud personalieeskirjade lisasid VIII ja IX, mis kindlustavad talle elatusmiinimumi maksmise. Lõpetuseks väidab hageja, et on rikutud hea halduse ja hoolsuskohustuse põhimõtteid.
   Lisaks vaidlustatud aktide tühistamisele taotleb hageja ka talle väidetavalt tekitatud materiaalse ja moraalse kahju hüvitamist.